KIRJALLINEN KYSYMYS E-0328/02

esittäjä(t): Feleknas Uca (GUE/NGL) neuvostolle

(12. helmikuuta 2002)

Aihe: Lähi-idän konflikti

Tilanne Lähi-idässä on huolestuttava ja kärjistyy päivä päivältä. Israelin armeija on tunkeutunut palestiinalaisten hallitsemalle alueelle. Lehtiartikkelien ja lehdistötiedotteiden mukaan palestiinalaisten ja israelilaisten välillä vuodesta 2000 lähtien jatkuneissa jännitteissä on kuollut tuhansia ihmisiä. Enemmistö heistä on ollut palestiinalaisia. Jerusalemissa viime sunnuntaina tehdyssä itsemurhaiskussa kuoli kaksi ihmistä ja yli sata ihmistä loukkaantui. Lähi-idän konfliktissa kuolleiden ja muiden uhrien määrä on pelottavan suuri. Rauhanomaisen ratkaisun löytyminen on nähdäkseni vielä kaukana.

Millaiseksi neuvosto arvioi Lähi-idän nykyisen tilanteen?

Mihin toimiin neuvosto aikoo ryhtyä Lähi-idän konfliktin ratkaisemiseksi?

Mitä aloitteita neuvosto aikoo tehdä vuoden 2002 ensimmäisen puoliskon aikana edistääkseen Lähi-idän konfliktin rauhanomaista ratkaisua?

Vastaus

(26. kesäkuuta 2002)

Neuvosto on hyvin huolestunut Lähi-idän äärimmäisen vakavasta tilanteesta ja on kehottanut katkaisemaan nykyisen väkivallan kierteen sekä lopettamaan Israelin ja Palestiinan kansojen kärsimykset. Laekenin Eurooppa-neuvosto vahvisti ne toimenpiteet, jotka molempien osapuolten on toteutettava, jotta poliittinen vuoropuhelu voidaan käynnistää uudelleen. Barcelonassa 15.16. maaliskuuta 2002 pidetyssä kokouksessa Eurooppa-neuvosto antoi julkilausuman, jossa se totesi, että Lähi-itää koettelee erittäin vakava kriisi, ja kehotti molempia osapuolia ryhtymään välittömiin ja tehokkaisiin toimiin verenvuodatuksen lopettamiseksi. Eurooppa-neuvosto oli erittäin tyytyväinen YK:n turvallisuusneuvoston hyväksymään päätöslauselmaan 1397, joka ilmentää kansainvälisen yhteisön vahvaa sitoutumista asiaan, ja katsoi, että se olisi pantava viipymättä täytäntöön, jotta Israel ja Palestiina voisivat elää rauhan ja turvallisten olojen vallitessa ja toimia täysipainoisina vaikuttajina alueella.

Julkilausumassa määritetään puitteet, joissa EU:n olisi Eurooppa-neuvoston näkemyksen mukaan toimittava yhdessä osapuolten kanssa kaksitahoisen tavoitteen saavuttamiseksi: toisaalta pyritään luomaan demokraattinen, elinkelpoinen ja itsenäinen Palestiinan valtio ja lopettamaan vuonna 1967 alkanut miehitys ja toisaalta takaamaan kansainvälisen yhteisön ja varsinkin arabimaiden sitoumuksella Israelille oikeus elää turvallisten ja varmojen rajojen sisällä.

Euroopan unioni on kehottanut palestiinalaishallintoa ja presidentti Arafatia tekemään kaikkensa terrorismin ja aseellisen kansannousun lopettamiseksi, kaikkien terroristiverkostojen hajottamiseksi sekä kaikkien terroritekoihin syyllistyneiden pidättämiseksi ja saattamiseksi oikeuteen. Se on kehottanut Israelin hallitusta vetämään pois sotilasjoukkonsa ja lopettamaan oikeuden päätökseen perustumattomat teloitukset, rajojen sulkemisen ja kaikki Palestiinan kansalle ja sen johtajille asetetut rajoitukset sekä keskeyttämään siirtokuntien perustamisen.

Neuvosto on täysin sitoutunut jatkamaan EU:n vahvaa osallistumista pyrkimyksiin ratkaista konflikti ja saavuttaa oikeudenmukainen ja kestävä rauha. Tätä varten sekä palestiinalaisiin että israelilaisiin on edelleen pidetty tiiviisti yhteyttä korkeimmalla mahdollisella tasolla. Neuvoston puheenjohtaja, ulkoasianministeri Piqué vieraili alueella tämän vuoden alussa. Korkea edustaja Solana on käynyt alueella jo kaksi kertaa tämän vuoden aikana samalla kun erityisedustaja Moratinos on jatkanut toimiaan paikan päällä. Jäsenvaltioiden ministerien vierailuilla varmistetaan, että EU jatkaa vuorottelevaa diplomatiaansa.

Kansainvälisessä yhteisössä EU:lla on merkittävä tehtävä tiiviin yhteydenpidon ja koordinoinnin varmistamisessa tärkeimpien toimijoiden välillä sekä korkealla tasolla että paikan päällä. EU pitää Euroopan unionin, Yhdysvaltojen, Yhdistyneiden Kansakuntien, Venäjän federaation ja arabivaltioiden päättäväistä yhteistä toimintaa olennaisena, jotta asiassa edistyttäisiin.

Sisäisesti Euroopan unioni jatkaa sellaisten ajatusten aktiivista tarkastelua, joiden avulla voidaan edistyä turvallisuuden, politiikan ja talouden aloilla. EU jatkaa myös taloudellisen tuen antamista palestiinalaisalueille helpottaakseen palestiinalaisten vaikeaa sosioekonomista tilannetta ja edistääkseen siten Lähi-idän rauhanprosessia.

Viimeaikaisten tapahtumien johdosta EU:n ulkoasianministerit kokoontuivat Luxemburgissa 3. huhtikuuta 2002.